Christian Christensen

Må ikke forveksles med VG-redaktør Christian A.R. Christensen.

Christian Christensen (født 15. mars 1922 i Bærum, død 5. november 1994 i Oslo) var en norsk offiser og senere forfatter og sjefredaktør i Morgenbladet, kjent under signaturen «C.C.».

Han tok artium i 1942 og handelsskole i 1943, og gikk militære skoler. Han tjenestegjorde ved Norges legasjon i Stockholm 1944–1945, og hadde fenriks grad fra 1945, løytnant fra 1947, kaptein fra 1947 og major fra 1955.

Christensen gikk i 1955 over til sivilt arbeid som direktør i Studieselskapet Samfunn og Næringsliv, som ble opprettet dette året av Libertas. I 1956 ble han ansatt som organisasjonssjef i Libertas, hvor han i 1960 også ble administrativ leder for den omfattende kurs- og opplysningsvirksomheten på Elingaard. I 1963 ble han ansatt som sjefredaktør i Morgenbladet, til protester fra både avismedarbeidere, tre styremedlemmer og Rolf Stranger, som trakk seg som ordfører i representantskapet. Håpet var at Christensen skulle forbedre avisens vanskelige økonomi, noe han ikke klarte. 

Som sjefredaktør ble Christensen kjent under signaturen «C.C.», og fikk også fast plass i Dagbladets spalte «Kjendistoppen». Her var han gjerne oppført på «venteliste B» som «Han De vet i Morgenbladet». Han ble også kalt «majoren i Morgenbladet».

Han markerte seg som en «allsidig, engasjert og ofte omstridt deltager på høyresiden i den norske samfunnsdebatten i andre halvdel av 1900-tallet,» ifølge Arne Bonde. Han hadde verv i Høyre og Riksmålsforbundet. Han var også en tid formann i Oslo Redaktørforening.

I 1982 gav Christensen seg som sjefredaktør, og ble forfatter på heltid.

Han ble tildelt Deltagermedaljen og Kong Christian Xs frihetsmedalje.

Bibliografi (utvalg) 

 1980: Mitt hode på et fat (selvbiografi)
 1983: Det hemmelige Norge. Dokumentarroman – med forord av Alf Nordhus
 1984: Politisak
 1986: De som heiste flagget
 1987: Advokaten : et portrett av Alf Nordhus
 1988: Den andre siden
 1988: Vår hemmelige beredskap : historien om MM
 1990: "Av hensyn til rikets sikkerhet -"
 1992: Frihet for Ukraina : historien om Mykola Radejko – om en ukrainsk flyktning som ankom Haugesund 15. juli 1948
 1995: Tobakk – Gleder & Kultur

Referanser 

Redaktører for Morgenbladet
Norske offiserer
Lokalpolitikere fra Høyre
Deltagermedaljen
Personer fra Bærum kommune